Clint Eastwood

**Clinton "Clint" Eastwood, Jr.** (San Frantzisko, Kalifornia, 1930eko maiatzaren 31 - ) Ameriketako Estatu Batuetako aktore, zuzendari eta film-ekoizlea da.

Aktore gisa, ezaguna da gogorraren papera egiteagatik, hala nola *Dirty* Harry Callahanen (*Harry Zikina*ren) filmetan, bai eta Sergio Leoneren spaghetti westernetan ere.

Zuzendari gisa, arrakasta handia lortu du bere drama ezkorrekin: *Unforgiven*, *Mystic River*, *Million Dollar Baby* eta *Gran Torino* filmekin, alegia.

Malpaso Productions izeneko ekoiztetxearen sortzailea ere bada.

## Ibilbide profesionala 
### *Spaghetti western*a eta Sergio Leone 
Hala moduzko lanen ondoren, Clint Eastwood Hollywoodera iritsi zen 1950eko hamarkadaren erdialdean, eta Universal Pictures-en paper txikietan agertzen hasi.

1964an western bat filmatu zuen Espainian, Sergio Leoneren zuzendaritzapean: *A Fistful of Dollars* (*Dolar eskukada baten truke)*. Haren arrakastak beste bi filme ekarri zituen: *Per qualche dollaro in più*  (1965) eta *The Good, The Bad and The Ugly*  (1966, *Zintzoa, gaiztoa eta itsusia*). Trilogia horri spaghetti western deitzen zaio, oso ezaugarri zehatzak dituzten filmak, hala nola elkarrizketa arraroak, ekintza motela, bortizkeriaren goraipamena eta estetika zakarra, guztia Ennio Morriconeren musikaz nahastuta. 1960ko hamarkadaren amaieran, Hollywoodera itzultzeko aukera izan zuen. 

### *Harry zikina* eta Don Siegel 
*Dirty Harry* filmean (1971*, Harry zikina*) hasiera eman zion Don Siegel zuzendariarekin izan zuen lankidetza emankorrari. Film horretan aktoreok antzeztu zuten: Client Eastwood, Andy Robinson, Harry Guardino, Reni Santoni eta John Vernon. Arrakasta galanta izan zuenez, hainbat jarraipen izan zituen: *Magnum Force* (1973), *The Enforcer* (1976), *Sudden Impact* (1983) eta *The Dead Pool* (1986). 

Beste bi film nabarmendu behar dira: ''Coogan's Bluff* (*Cooganen amarrua*, 1968) eta *Escape from Alcatraz * (1979, *Alcatrazeko ihesa*). Baina fama guztia Harry Callahan-en metodo basatiak darabiltzan polizia-inspektorearen pertsonaiarekin lortu zuen: eskubide zibilak bost axola zaizkiola dirudi. Eastwoodek bost aldiz antzeztu zuen Callahanen pertsonaia hainbat zuzendarirekin, eta *Sudden Impact* (1983) filmean ere ageri da.

### Zuzendaria eta ekoizlea: hasiera 
Aktoreaz gain, Eastwood zuzendari eta ekoizle bihurtzen hasi zen. 1960ko hamarkadaren amaieran bere produkzio-etxea sortu zuen, *Malpaso Productions*, beste arrakasta batekin estreinatuz: *Hang 'Em High* (1968).

Zuzendari gisa, Eastwoodek asko ikasi zuen eragin handiena izan zuten zuzendariengandik: Siegel eta Leone. 1971n hasi zen *Play Misty for Me* zuzentzen. 

### Trantsizioa 
Eastwood urteetan gora zihoan, eta nekatzen hasi zen gizon bortitz eta espresiorik gabearen klixea errepikatzeaz. 1970eko hamarkadaren amaieran eta 1980ko hamarkadaren hasieran, bide berriak irekitzen hasi zen, baina ahalegin batzuk ez ziren arrakastatsuak. *Bronco Billy*rekin (1980), komediaren mundura sartu zen, eta berriro saiatu zen *Heartbreak Ridge* filmaz (1986); era berean, *Firefox* (1982), desorientazio eta kalitate gabeziaren adibide da. Harrigarriena da, era berean, kalitate bikaineko lanak ere egin zituela, handik urte batzuetara sortu zituenen aurrerapena, Hollywoodeko zuzendari ezagunenetako bat baita, sormen-gaitasun handikoa. Kalitate-jauzi hori 1982an hasi zen *Honkytonk Man* lanaz, baina, batez ere *Pale Rider* westernaz (1985, *Zaldizko zurbila*): horretan, geroago *Unforgiven*  (1992, *Barkatu gabe*) filmeko ezaugarri asko agertzen hasi ziren.

### Clint Eastwood klasiko bihurtuta 
*Unforgiven* film horrekin lau Oscar Sari irabazi zituen: Film onenaren Oscar Saria, Zuzendari onenaren Oscar Saria (Clint Eastwood), Taldeko gizonezko aktore onenaren Oscar Saria (Gene Hackman) eta Muntatze onenaren Oscar Saria (Joel Cox). Gainera, Gizonezko aktore onenaren Oscar Sariaren (Clint Eastwood) izendapena ere jaso zuen, nahiz eta azkenean saria Al Pacinok *Scent of a Woman* (*Emakumearen esentzia*) filmeko antzezpenarengatik irabazi.

Western krepuskularra da, eta Eastwoodek gogoeta egiten du urteen joanaz, ordura arte zahartutzat jotzen zen genero baten -westernaren- arteko paralelismoa sortuz. *Unforgiven* narrazio-teknika prodijio bat da, klasizismo ukaezinaz blaitua, eta John Ford edo Anthony Mann-en maila berean kokatzen du Eastwood. Handik aurrera, Eastwoodek maisulanak eta film komertzialagoak konbinatzen ditu. Lehenen artean, ezohikoak, sentikorrak izateagatik, *The Bridges of Madison County (1995,* *Madisongo zubiak*) eta *Midnight in the Garden of Good and Evil* (1997, *Gauerdia ongiaren eta gaizkiaren lorategian*).

*Space Cowboys* (2000),  *Mystic River* (2003) eta *Million Dolar Baby* (2004) filmekin zuzendari onenaren eta film onenaren Oscar saria irabazi zuen berriro, Eastwoodek bere burua gainditu zuen behin eta berriro, eta ondare oso zabala utzi du.

2006an, kritikak oso txalotutako bi film estreinatu zituen: *Flags of Our Fathers* eta *Letters from Iwo Jima*, Bigarren Mundu Gerran Iwo Jimako Gudua Ozeano Barean kontatzen dutenak. Lehenak estatubatuar bertsioa eskaintzen du eta bigarrenak, berriz, japoniarra. 2009. urtean estreinatu zen *Gran Torino* filmeko zuzendari, produktore eta interprete-lanetan aritu zen. Bizitzari eta heriotzari buruzko hausnarketa egiten du, kritika soziala, umorea eta dramatismoa oinarri hartuta. Aktore baten heldutasun-lagina da *Gran Torino*, eta etengabe eboluzionatzen ari dela erakusten du.

Maggie Johnsonekin ezkondu zen, eta maitasun-harremanak izan ditu Sondra Locke eta Frances Fisher aktoreekin, besteak beste, *Bronco Billy* eta *Unforgiven* filmetan lankide izan zituenak. Gaur egun Come Ruiz aktorearekin ezkonduta dago, *Blood Work* (2002, *Odol lana'') filmeko erreportariarekin.

## Filmografia 
### Zuzendari gisa 
Taula honetan ikus daitezke zuzendutako filma bakoitzaren bi aktore, enpresa ekoizlea eta beste izenburuak (gaztelaniaz, frantsesez):

### Aktore gisa 
## Oscar sariak 
## Erreferentziak 
## Kanpo estekak 
* Clint Eastwood zuzendari, ekoizle eta aktorearen IMDBko fitxa irakurgai